Berit Reiss-Andersen

Berit Reiss-Andersen (født 11. juli 1954) er en norsk advokat med møterett for Høyesterett og leder for Den Norske Nobelkomite. Reiss-Andersen er partner i advokatfirmaet DLA Piper i Oslo og er fast forsvarer i Oslo tingrett og Borgarting lagmannsrett. Hun var statssekretær i Justisdepartementet for Arbeiderpartiet i Thorbjørn Jaglands regjering fra 1996 til 1997 og leder i Den Norske Advokatforening fra 2008 til 2012. Hun har også gitt ut to kriminalromaner sammen med tidligere justisminister Anne Holt. Hun ble 22. november 2011 valgt av Stortinget som medlem av Den Norske Nobelkomite for perioden 2012–2017, og ble leder for komitéen fra 20. februar 2017 etter Kaci Kullmann Fives død. Fra 2014 er hun også styremedlem i Nobelstiftelsen, som forvalter formuen etter Alfred Nobel.

Bakgrunn og familie 

Hun er barnebarn av forfatteren Gunnar Reiss-Andersen, niese av journalistene Gry Waage og Dag Halvorsen og oldebarn til fiolinisten Torgrim Castberg.

Berit Reiss-Andersen var tidligere gift med animatøren Pjotr Sapegin.

Yrke 

Reiss-Andersen ble cand.jur. i 1981, og har vært saksbehandler i Utlendingsdirektoratet, politifullmektig ved Oslo politikammer og konsulent i Justisdepartementet. Hun drev egen advokatpraksis fra 1987 til 2016 og har fra 2016 vært partner i DLA Piper i Oslo. Hun ble fast forsvarer ved Oslo tingrett og Borgarting lagmannsrett i 1997.

Politikk og verv

Statssekretær i Justisdepartementet

Reiss-Andersen var statssekretær for justisminister Anne Holt fra 1996 i Thorbjørn Jaglands regjering, men sluttet etter at Gerd-Liv Valla tok over ministerposten i 1997.  I anledning Valla-saken i 2007 kom det frem at Reiss-Andersen sluttet på grunn av samarbeidsproblemer med Valla, og både Reiss-Andersen og Anne Holt gikk ut med offentlig støtte til Ingunn Yssen.

Leder for Den Norske Advokatforening
Reiss-Andersen ble valgt til leder for Den Norske Advokatforening i 2008, som etterfølger etter Anders Ryssdal. Erik Keiserud overtok vervet i mai 2012.

Nobelprisverv
I november 2011 ble Reiss-Andersen innstilt av Arbeiderpartiets stortingsgruppe som medlem av Den Norske Nobelkomite, som etterfølger etter Sissel Rønbeck. Parlamentarisk leder Helga Pedersen uttalte at «Berit Reiss-Andersen er en meget kompetent kandidat med stor personlig og politisk integritet». 22. november ble hun formelt valgt av Stortinget som medlem av Den Norske Nobelkomité for perioden fra 1. januar 2012 til 31. desember 2017. Hun ble 20. februar 2017 fungerende leder for Nobelkomiteen etter Kaci Kullmann Fives død og ble valgt av komitéen som leder 2. mai samme år. Fra 2014 er hun også styremedlem i Nobelstiftelsen, som har ansvaret for alle de fem nobelprisene.

Litterært arbeid 
Hun har utgitt romanene Løvens gap (1997) og Uten ekko (2000) sammen med Anne Holt. Uten ekko har blitt dramatisert som hørespill for NRK Radioteatret.

Bibliografi 
 Løvens gap – kriminalroman (1997) (Sammen med Anne Holt)
 Uten ekko – kriminalroman (2000) (Sammen med Anne Holt)

Referanser

Eksterne lenker 
 
 
 Berit Reiss-Andersen i NRK Forfatter
 Intervju med Berit Reiss-Andersen angående Valla

Norske advokater
Statssekretærer fra Ap
Nobelkomiteens medlemmer og varamedlemmer
Norske krimforfattere
Nobelkomiteens ledere
Castbergslekten